เข้มเอกสารภาษีรถคันแรก
สรรพสามิตขอเงินรัฐบาลเพิ่ม 1.1 หมื่นล้านบาท โปะโครงการรถคันแรก แจงประชาชนแห่ใช้สิทธิถล่มทลายกว่า 3 แสนราย เป็นเงินกว่า 2.9 หมื่นล้านบาท
2 พ.ย. 2555

สรรพสามิตขอเงินรัฐบาลเพิ่ม 1.1 หมื่นล้านบาท โปะโครงการรถคันแรก แจงประชาชนแห่ใช้สิทธิถล่มทลายกว่า 3 แสนราย เป็นเงินกว่า 2.9 หมื่นล้านบาท
นายสมชาย พูลสวัสดิ์ อธิบดีกรมสรรพสามิต เปิดเผยว่า ขณะนี้อยู่ระหว่างการของบประมาณปี 2556 เพิ่มเติมจากคณะรัฐมนตรี (ครม.) จำนวน 1.1 หมื่นล้านบาท เพื่อใช้ในการจ่ายคืนเงินให้กับประชาชนที่ใช้สิทธิในโครงการคืนภาษีรถยนต์คันแรก ไม่เกิน 1 แสนบาท เนื่องจากปัจจุบันได้รับงบประมาณเพื่อใช้ในการดำเนินการส่วนดังกล่าว เพียง 7.5 พันล้านบาท ซึ่งไม่เพียงพอ โดยเบื้องต้นคาดว่าจนถึงสิ้นปีน่าจะมีประชาชนมาขอใช้สิทธิคืนภาษีคิดเป็นวงเงิน 1.8 หมื่นล้านบาท 
สำหรับ ในส่วนขั้นตอนในการคืนเงินให้ประชาชนที่เข้าร่วมโครงการรถคันแรกนั้น ขณะนี้ได้สั่งการให้หน่วยงานที่รับผิดชอบเร่งตรวจสอบเอกสารของผู้ขอใช้สิทธิให้ถูกต้อง ทั้งชื่อตัว ชื่อสกุล ตัวสะกด และตัวการันต์ต่างๆ รวมถึงเลขที่บัญชีสำหรับโอนเงินคืนให้ถูกต้องที่สุด เพื่อเป็นการยืนยันความถูกต้องและง่ายต่อการดำเนินการ
“ได้สั่งการให้เจ้าหน้าที่เข้มงวดและละเอียดรอบคอบกับเรื่องการตรวจสอบเอกสารของผู้มาใช้สิทธิ ทั้งเรื่องชื่อ นามสกุล ตัวสะกด ตัวการันต์ โดยเฉพาะเลขที่บัญชีที่จะโอนเงินคืนให้ เพราะการคืนเงินนั้นเป็นเรื่องสำคัญ จึงจำเป็นต้องถูกต้องและรอบคอบที่สุด” นายสมชาย กล่าว
นายสมชาย กล่าวว่า ขณะนี้มีประชาชนยื่นขอใช้สิทธิคืนภาษีตามโครงการแล้ว ประมาณ 3 แสนราย เป็นวงเงิน 2.9 หมื่นล้านบาท ส่วนการจ่ายคืนเงินในโครงการคืนภาษีรถยนต์คันแรกไม่เกิน 1 แสนบาท อยู่ที่ 10,987 ราย เป็นวงเงิน 849 ล้านบาท โดยจะทำการจ่ายคืนเงินรอบต่อไปในวันที่ 5 พ.ย. 2555 อีกจำนวน 8,659 ราย เป็นเงิน 671 ล้านบาท
นอกจากนี้ ในช่วงสิ้นปี กรมจะมีการจัดเจ้าหน้าที่คอยให้บริการประชาชนที่มาติดต่อเพื่อขอใช้สิทธิในโครงการรถคันแรก เพื่อเป็นการอำนวยความสะดวก พร้อมทั้งคาดว่าระยะเวลาโครงการที่เหลืออีก 2 เดือน ทุกอย่างน่าจะดำเนินไปด้วยความเรียบร้อย